Predkladacia správa

Úrad priemyselného vlastníctva Slovenskej republiky pripravil do legislatívneho procesu návrh zákona o označeniach pôvodu výrobkov a zemepisných označeniach výrobkov a o zmene a doplnení niektorých zákonov, ktorým sa ustanovuje mechanizmus ochrany označení pôvodu výrobkov a zemepisných označení výrobkov a konanie vo veciach tejto ochrany.  

Návrh zákona sa predkladá v súlade s Plánom legislatívnych úloh vlády Slovenskej republiky na rok 2003, schváleným uznesením vlády Slovenskej republiky z 11. decembra 2002 č. 1358.

Podnetom pre urýchlenie legislatívnych prác na návrhu zákona bolo uznesenie vlády Slovenskej republiky č. 1328 z 11. decembra 2002 k Prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002. 

Predloženým návrhom dochádza k rekodifikácii práva na označenie pôvodu výrobkov v súčasnosti upraveného zákonom č. 159/1973 Zb. o ochrane označení pôvodu výrobkov v znení zákona Národnej rady Slovenskej republiky č. 90/1993 Z.z.; pri tvorbe návrhu boli zohľadnené záväzky vyplývajúce pre Slovenskú republiku z medzinárodných dohovorov a taktiež nariadenie Rady (EHS) č. 2081/92 zo dňa 14. júla 1992 o ochrane zemepisných označení a označení pôvodu poľnohospodárskych výrobkov alebo potravín. 

Účelom predmetného návrhu je aj adaptácia nariadenia Rady (EHS) č. 2081/92 zo dňa 14. júla 1992 o ochrane zemepisných označení a označení pôvodu poľnohospodárskych výrobkov alebo potravín, t.j.  návrh zákona je prispôsobený uvedenému právnemu aktu s cieľom vytvorenia podmienok na bezchybné fungovanie komunitárneho režimu ochrany označení pôvodu a zemepisných označení aj pre komunitárnym právom vymedzené poľnohospodárske výrobky a potraviny pochádzajúce zo Slovenskej republiky.

Návrh zákona bol podľa Legislatívnych pravidiel vlády SR v rámci medzirezortného pripomienkového konania zaslaný na posúdenie 15 ministerstvám a 9 ústredným orgánom štátnej správy ako aj 21 ďalším pripomienkujúcim subjektom. 
Termín na podanie pripomienok bol do 9. apríla 2003. Z dôvodu hrozby nesplnenia úloh vyplývajúcich z prijatých eurointegračných záväzkov bola v súlade s Legislatívnymi pravidlami vlády zvolená možnosť uskutočniť pripomienkové konanie v skrátenej forme. Akceptované boli aj pripomienky doručené po termíne na podanie. Ku dňu, kedy boli práce na návrhu zákona pred jeho predložením vláde SR ukončené, pripomienky k návrhu zákona nezaslalo 17 subjektov pripomienkového konania.

S ohľadom na vyhodnotenie medzirezortného pripomienkového konania sa návrh zákona o označeniach pôvodu výrobkov a zemepisných označeniach výrobkov a o zmene a doplnení niektorých zákonov predkladá bez rozporov.

Návrh zákona nebude mať finančný, ekonomický ani enviromentálny vplyv, ani vplyv na zamestnanosť.